Bejaarde egpaar op Gauteng-plaas vermoorArgieffoto ŉ Bejaarde egpaar van Westonaria in Gauteng is dood nadat hulle Sondagoggend op hul plaas deur ŉ groep verdagtes aangeval is. Kapt. Kay Makhubele, woordvoerder van die polisie, het dié voorval aan Maroela Media bevestig. Makhubele sê die 78-jarige man en sy 74-jarige vrou het albei “wonde aan hul nek” gehad. Hy kon nie bevestig of die bejaarde man se keel gesny was soos daar op sosiale media beweer word nie. Hy sê die verdagtes het onder meer handwapens en huishoudelike items tydens die voorval gesteel. “Meer inligting is nie onmiddellik aan die polisie bekend nie,” sê hy. Makhubele sê die polisie ondersoek twee aanklagte van moord en een van roof. Hy kon ook nie onmiddellik die name van die egpaar bevestig nie. Niemand is nog in verband met die voorval in hegtenis geneem nie.